b"\n_START_ARTICLE_\nJosep Mas\xc3\xb3 Quer\n_START_SECTION_\nBiografia\n_START_PARAGRAPH_\nJosep Mas\xc3\xb3 va comen\xc3\xa7ar a l\xe2\x80\x99edat de 7 anys els seus estudis musicals, estudiant solfeig fins al 12 anys amb el mestre Joan Duran de l\xe2\x80\x99Armentera. Dels 12 als 16 anys va estudiar fiscorn i harmonia (composici\xc3\xb3) amb el mestre Josep Blanch i Reynalt de Castell\xc3\xb3 d\xe2\x80\x99Emp\xc3\xbaries. Dels 14 als 16 anys aprengu\xc3\xa9 el tromb\xc3\xb3 de vares amb el mestre Modest Puig de Cass\xc3\xa0 de la Selva. Dels 16 al 18 anys amb el mestre Josep Nadal de Barcelona, tamb\xc3\xa9 tromb\xc3\xb3 de vares. Dels 14 al 18 anys, va estudiar el viol\xc3\xad amb el mestre Enric Sans de Figueres. _NEWLINE_Finalment, dels 30 als 32 anys, ampli\xc3\xa0 els seus estudis d\xe2\x80\x99harmonia amb el mestre Joan Prat i Forga d\xe2\x80\x99Olot._NEWLINE_El 21 de novembre de 1949 es cas\xc3\xa0 amb Maria Boj i Pard\xc3\xa0s. Tingueren tres fills Assumpci\xc3\xb3, Francesc i Lourdes. A partir de l\xe2\x80\x99any 1955 va anar a viure a Olot. Conjuntament amb el seu germ\xc3\xa0 Joan Mas\xc3\xb3 i Quer van formar part de la Cobla la Principal d\xe2\x80\x99Olot. Fou professor de m\xc3\xbasica a l'escola de l'Orfe\xc3\xb3 Popular Olot\xc3\xad d\xe2\x80\x99Olot del 1955 al 1960. Tamb\xc3\xa9, fou mestre de fiscorn i de tromb\xc3\xb3 de vares. Finalment durant els \xc3\xbaltims 11 anys form\xc3\xa0 part de la Cobla Orquestra Principal de Llagostera. Es jubil\xc3\xa0 l'any 1988._NEWLINE_Mantingu\xc3\xa9 la seva activitat musical en el camp de la composici\xc3\xb3 fent la seva primera sardana (Santa Cristina de l'Armentera) durant el mes de febrer de 1984 a l'edat de 58 anys. A partir de llavors es dedic\xc3\xa0 totalment a la composici\xc3\xb3 de sardanes dedicades a diferents indrets de Catalunya, majorit\xc3\xa0riament de la prov\xc3\xadncia de Girona i a les persones que m\xc3\xa9s estimava. Durant la seva traject\xc3\xb2ria art\xc3\xadstica va crear 115 sardanes i 7 balls vuitcentistes._NEWLINE_Va rebre diversos homenatges i reconeixements de les seves obres. Algunes de les seves sardanes han estat enregistrades en CDs._NEWLINE_Va morir el 16 d\xe2\x80\x99agost de 1991 a l\xe2\x80\x99edat de 65 anys."